Ди школакIуэхэр фIыкIэ къахощ
Налшык къалэм, Бахъсэн, Дзэлыкъуэ, Тэрч, Май, Прохладнэ, Iуащхьэмахуэ районхэм я школхэр дызэрыт илъэсым къэзыух щIалэрэ хъыджэбзу 24-рэ хэтащ «Гъуэгум и щIэдзапIэ» проектым и ещанэ (кIэух) Iыхьэм. Ар къызэрагъэпэщат зэфIэкIышхуэ зыбгъэдэлъ щIалэгъуалэр утыку къишэнымкIэ лъэпкъпсо системэм и концепцэу УФ-м и Президентым нэгъабэ мэлыжьыхь мазэм къищтар гъэзэщIэным хиубыдэу. Проектыр зытеухуар къэрал, муниципальнэ унафэр зэрызэрагъакIуэр къэзыгъэщIэрэщIэжыфын, егугъуныгъэрэ зэфIэкIрэ зыбгъэдэлъ еджакIуэхэр утыку къишэнырщ, апхуэдэу хьэрычэтым и IэнатIэм, граждан IуэхущIапIэхэм щылэжьэфынухэр гъэбелджылынырщ.
Проектым и ещанэ Iыхьэм хэтащ КъБР-м, КъШР-м, Ингуш Республикэм, Ставрополь крайм щекIуэкIа кIэух зэпеуэхэм щытекIуахэр. Абыхэм Iэмал ягъуэтащ властымрэ управленэмрэ я органхэм, хьэрычэтым и IэнатIэм, граждан IуэхущIапIэхэм щылэжьэнымкIэ ябгъэдэлъ зэфIэкIхэр къагъэлъэгъуэну. Зэпеуэр зэрекIуэкIым кIэлъыплъащ УФ-м и Президентым и Администрацэм, «Кавказ Ищхъэрэм зегъэужьыныр» корпорацэм, Урысей Федерацэм и Президентым и деж щыIэ академием я экспертхэр.
Къэбэрдей-Балъкъэрым щыщ еджакIуэхэр зэпеуэм и унэтIыныгъэ зыбжанэм щытекIуащ. Къапщтэмэ, Тэрч къалэм щыщ Къасым Алим япэ увыпIэр къыщихьащ «Кавказым и дыгъэр къатепсэу мамыру псэухэр» зыфIаща проектым. Налшык щыщхэу КIэдыкIуей Альбинэ, Плужная Алинэ, апхуэдэу Къэрэгъэш къуажэм щыщ КIэщт Астемыр сымэ етIуанэ щыхъуащ «ЩIалэгъуалэм я деж экстремизмэмрэ ксенофобиемрэ я Iэужьхэр къыщымыгъэхъуныр» проектым. Бахъсэн щыщ Бжьыней Каринэрэ Майскэ къалэм щыщ Вартуни Иванрэ «Кавказ Ищхъэрэр гуапагъэм и щIыналъэщ» проектым и кIэух зэпеуэм хэхуащ.
Ныбэжь Таисэ,
КъБР-м Егъэджэныгъэмрэ щIэныгъэмкIэ
и министерствэм и пресс-IуэхущIапIэм и лэжьакIуэ.
